text: [{"text_idx": "#000001", "text": "Neistakvinnur fara u\u0301t um Molan i\u0301 1950 a\u0301 veg til Norra. No\u0301gv fo\u0301lk veittra teimum farv\u00e6l. (Mynd Elsa Horn)"}, {"text_idx": "#000002", "text": "Okkara samfelag er no\u0301gv broytt, si\u0301\u00f0an neistakvinnur i\u0301 1950 fo\u0301ru vi\u00f0 Tjaldrinum til Norra at sp\u00e6la hondbo\u0301lt. Neistakvinnur vo\u0301ru settar av vi\u00f0 \u201cSteinin\u201d i\u0301 Norra, har lei\u00f0in gekk til Harstad at sp\u00e6la hondbo\u0301lt, og Tjaldur sigldi vi\u0301\u00f0ari til Keypmannahavnar. Um hesa fer\u00f0 hava eg skriva\u00f0 a\u0301\u00f0ur. A\u0301hugavert er to\u0301 at si\u0301ggja myndina av Molanum fra\u0301 1950, ti\u0301 eystara bryggja er stutt um hetta mundi\u00f0."}, {"text_idx": "#000003", "text": "Longu seinast i\u0301 1800 talinum tosa\u00f0u havnarfo\u0301lk um gera brimgar\u00f0, so skip kundu liggja trygg a\u0301 Havnarva\u0301g. Havnin la\u0301 ta\u0301 vi\u0301\u00f0opin fyri havalduni, og ta\u00f0 var bara um summari\u00f0, at skip og ba\u0301tar kundu liggja fyri akkeri a\u0301 Havnarva\u0301g. Sto\u0301r skip kundu ikki leggja at nakrasta\u00f0ni, og fer\u00f0afo\u0301lk og tilfar var\u00f0 f\u00f8rt i\u0301 land vi\u00f0 sm\u00e6rri ba\u0301tum. Ta\u0301 i\u00f0 sluppurnar vo\u0301r\u00f0u lagdar um heysti\u00f0, var\u00f0 fari\u00f0 inn a\u0301 Ska\u0301lafj\u00f8r\u00f0in at ankra. A\u0301 Havnarva\u0301g var ikki liggjandi."}, {"text_idx": "#000004", "text": "Ta\u00f0 var ikki fyrr enn 18. februar 1922 at fyrsti sa\u0301ttma\u0301li var\u00f0 undirskriva\u00f0ur at gera fyrsta teinin av eystara brimgar\u00f0i, og ta\u00f0 skuldu ganga no\u0301gv a\u0301r til eystara bryggjan var gj\u00f8rt og harvi\u00f0 fyrsti teinurin av brimgar\u00f0inum. Ta\u0301 var eingin stoypt bryggja ella \u201ci\u0301skai\u201d vestanfyri. Og serliga fra\u0301 a\u0301runum 1955 til 1975 var Molin longdir fleiri fer\u00f0ir og no\u0301gvir bryggikantar stoyptir. Minnist, ta\u0301 i\u00f0 sto\u0301ru betongkisturnar fo\u0301ru a\u0301 sjo\u0301gv, settar a\u0301 pla\u0301ss og si\u0301\u00f0ani fyltar vi\u00f0 gro\u0301ti."}, {"text_idx": "#000005", "text": "Sum sma\u0301drongur i\u0301 Havn i\u0301 50 a\u0301runum minnist eg, ta\u0301 i\u00f0 brimi\u00f0 kom sunnaneftir og av landssynningi, og aldurnar skola\u00f0u heilt ni\u00f0an til Meiari\u0301i\u0301\u00f0 nu\u0301 Tjo\u0301\u00f0pallin. Havnin la\u0301 ju\u0301 opin fyri havalduni. Um 1930 var arbei\u00f0i\u00f0 li\u00f0ugt at gera fyrsta teinin av brimgar\u00f0inum og part av eysturu bryggju. Nu\u0301 kundu n\u00f8kur skip liggja trygg innanfyri Molan, men no\u0301gvar u\u0301tbyggingar ma\u0301ttu fremjast aftrat, a\u0301\u00f0renn vit fingu so trygga Havn, sum vit hava i\u0301 dag. Molin eystan fyri var\u00f0 longdur fleiri fer\u00f0ir, vestara bryggja og I\u0301skaiin, sum vit ro\u0301pa hana, vo\u0301r\u00f0u gj\u00f8rdar, bryggja var\u00f0 gj\u00f8rd vi\u00f0 Skipasmi\u00f0juna. Og fyri ikki so no\u0301gvum a\u0301rum si\u0301\u00f0ani, var\u00f0 sto\u0301rt gro\u0301tkast lagt uttanfyri vestaru bryggju og innanfyri Skansabo\u00f0a. Alt gro\u0301ti\u00f0 var sprongt a\u0301 Glyvursnesi og siglt til Havnar. Hetta er hugaligt at minnast aftura\u0301."}, {"text_idx": "#000006", "text": "Sum vit si\u0301ggja a\u0301 myndini, eru no\u0301gv fo\u0301lk a\u0301 bryggjuni og siga farv\u00e6l, ta\u0301 i\u00f0 Tjaldur stevnir u\u0301t um Molan. Tey ungu skilja ikki hetta, ti\u0301 nu\u0301 fert tu\u0301 u\u0301r Havn vestur i\u0301 Va\u0301gar, og fa\u0301ar ti\u0301mar seinni situr tu\u0301 i\u0301 heitari stovu i\u0301 Keypmannahavn. I\u0301 50 a\u0301runum og 60 a\u0301runum sigli fer\u00f0amannaskip til Keypmannahavnar fju\u0301rtanda hv\u00f8nn dag. No\u0301gv fo\u0301lk vo\u0301ru a\u0301 bryggjuni, ta\u0301 i\u00f0 Tjaldur kom, og no\u0301gv fo\u0301lk vo\u0301ru a\u0301 bryggjuni, ta\u0301 i\u00f0 Tjaldur fo\u0301r u\u0301r F\u00f8royum. Men alt hetta er s\u00f8ga, men myndin vekir minni um farna ti\u0301\u00f0. Gamani\u0301, vit hava Norr\u00f8nu, men sto\u0301ra fer\u00f0amannaskipi\u00f0 kann ikki sammetast vi\u00f0 sma\u0301u skipini fyri ha\u0301lvthundra\u00f0 a\u0301rum si\u0301\u00f0ani. (Vagnur)"}]